BRATISLAVA 16. marca (SITA) – Predseda Smeru – SD Robert Fico nechce nikoho vylučovať z možnej povolebnej spolupráce. "Záleží od ľudí. Podstatné je, kto bude čím disponovať," povedal Fico v dnešnej relácii TV Markíza Sito. Kritériom však pre neho je, aby vláda bola medzinárodne akceptovaná. Zároveň dodal, že Smer – SD nevstúpi do vlády pravicovoliberálnej, ale len do takej, ktorá bude sociálna. Upozornil, že veľa strán vo vláde znamená aj veľa ústupkov. Za úspech označil to, ak Smer – SD dosiahne vo voľbách taký výsledok, po ktorom bude môcť vstúpiť do vládnej koalície. Ak jeho strana neuspeje, Fico ponúkne po voľbách stranícku predsednícku funkciu delegátom snemu, aby rozhodli, či má vo funkcii zostať.
KDH chce podľa podpredsedu strany Daniela Lipšica pokračovať po voľbách v tom, čo začalo. Zdôraznil, že KDH vsadilo na stabilitu. "Z KDH sa dá nesúhlasiť, ale držíme slovo a sme stabilní," uviedol. KDH minie podľa Lipšica na predvolebnú kampaň približne 25 miliónov korún. Ani Fico neočakáva, žeby kampaň jeho strany prekročila 30 mil. korún. Fico však obvinil vládne strany, že majú z privatizácie peniaze na kampaň aj vo výške 300 až 400 miliónov korún.
Lipšic upozornil, že na kandidátke Smeru – SD je veľa milionárov a preto je podľa neho ťažké uveriť, že Smer – SD bude uskutočňovať sociálny program. Zároveň poukázal, že na kandidačnej listine Smeru – SD sú viacerí ľudia, ktorí úzko spolupracujú s privatizérmi z čias vlád Vladimíra Mečiara.